“Erome te wyꞌsa moꞌko yjemoꞌnenymbo ꞌwa.
Aturupoꞌpa pairo te mandon moro oja ywytory poko.
Morokon otykon ekarityꞌpo ke yꞌwa,
sukuꞌsa morokon aturuꞌsan aꞌnoꞌkaꞌsan kataꞌmato aino ꞌwa.
Iporo te wykaje oꞌwaine:
Moro ywytory oꞌwanokon me iruꞌpa man.
Itoꞌpa yjaꞌta irombo moꞌko kariꞌna epanoꞌnen opyꞌpa oꞌwaine kynaitan.
Ywytoꞌpo mero te semoꞌtake oꞌwaine.
Tywopyꞌpo mero oty me yjaꞌwan me aino wairy,
oty me tamambore aino wairy,
oty me aꞌwembono auranano yry wairy enepotan ero nono ꞌwa.
Yjaꞌwan me aino enepotan moro yjamyikaꞌpa iwairykon ke.
Tamambore aino enepotan moro jumynano ꞌwa ywytory ke,
moro yjeneꞌpa noro awairykon ke enapa.
Aꞌwembono auranano yry enepotan moꞌko nono jopotory poko aꞌwembono auranano yryꞌpo ke.
“Pyime noro otykon ekarityry yꞌwa man oꞌwaine.
Apyiry te mupijaton erome.
Tywopyꞌpoto te moꞌko iporono oty eneponen aꞌkanano paꞌporo iporono oty enepotan oꞌwaine.
Aseke tauran anekarityꞌpa kynaitan.
Morokon tynetaꞌsan otykon ekariꞌtan te.
Morokon oꞌtonon otykon ekarotan oꞌwaine.
Moꞌko ro yjety awongatan.
Paꞌporo oꞌwaine tynekarory man apyitan irombo ywyino.
Paꞌporo moꞌko jumynano ekosanokon otykon,
yjotyrykon morokon man.
Iro ke ro wykai oꞌwaine:
‘Paꞌporo oꞌwaine tynekarory man apyijan ywyino.’ ”
“Koꞌi terapa kanekeꞌtaꞌton.
Irombo mero koꞌi terapa kanetaꞌton rapa.”
Irombo amykon inemeparykon wykaꞌsan aseꞌwa:
“Oꞌto ikaꞌpo ko ero nan:
‘Koꞌi terapa kanekeꞌtaꞌton.
Irombo mero koꞌi terapa kanetaꞌton rapa.’?
Oꞌto ikaꞌpo ko rapa ero nan:
‘Wyꞌsa moꞌko jumynano ꞌwa.’?”
Ikaꞌsan:
“Oꞌto tauroꞌpo ko moro ‘koꞌi terapa’ nan?
Oꞌto ikary anukutyꞌpa kytaton.”
“Amy oty poko tywoturuporykon ꞌse iwairykon ukutyꞌpo Jesus ꞌwa.
Irombo ikaꞌpo iꞌwaine:
“Aseꞌwa morupaton moro ero wara ywykaꞌpo poko:
‘Koꞌi terapa kanekeꞌtaꞌton.
Irombo mero koꞌi terapa kanetaꞌton rapa.’?
Itaꞌro pore,
amyjaron turare maitaꞌton.
Matamotaꞌton.
Ero nono te tawaꞌpore kynaitan.
Oꞌwaine jeꞌtun pe oty kynaitan.
Moro jeꞌtunano te kyneꞌpetakamatan awaꞌponano me.
Amy onematoto woryi jeꞌtunano apojan,
moro tywonematopo jururu tundaꞌpo ke.
Tywonemaꞌpo mero te moro jeꞌtunano poko noro onumengaꞌpa man.
Tawaꞌpore irombo man moro tyꞌwa ero nono tuꞌponaka amy kariꞌna yryꞌpo poko.
Iwara enapa erome oty jeꞌtun pe oꞌwaine man.
Moro yꞌwa ajenerykon jako rapa te tawaꞌpore moro aturuꞌsan kynaitan.
Irombo amy pairo moro ajewaꞌporykon anipinaꞌpa kynaitan.
“Moro jako amy pairo oty poko yꞌwa aturupoꞌpa maitaꞌton.
Itaꞌro pore,
amy oty poko yjety ta moꞌko jumynano ꞌwa awoturupoꞌsando,
kynytan oꞌwaine.
Erome noro yjety ta oty poko aturupoꞌpa mandon.
Aturupotoko.
Irombo mapyitaꞌton.
Iwara ro atamonopyꞌpa moro ajewaꞌporykon kynaitan.”
“Amy waretatoto wara morokon otykon sekarityi oꞌwaine.
Amy jako te waretatoto wara noro auranaꞌpa oꞌwaine waitake.
Tywotukuꞌse me te moꞌko jumynano poko oty sekariꞌtake oꞌwaine.
Moro kurita yjety ta oty poko maturupotaꞌton.
Ajekatakaine moꞌko jumynano ꞌwa ywoturupory man anekarityꞌpa oꞌwaine wa.
Moꞌko jumynano irombo aseke apynaton,
moro oꞌwaine ypynary ke,
moro oꞌwaine Tamusi wyino ywopyꞌpo amyikary ke enapa.
Moꞌko jumynano wyino tywoꞌse wa ero nono tuꞌponaka.
Wyꞌsa rapa ero nono wyino moꞌko jumynano ꞌwa.”
Moꞌkaron inemeparykon wykaꞌsan iꞌwa:
“Erome tywotukuꞌse me imero ajauranaje,
waretatoto wara kapyn pairo.
Erome moro oꞌwa paꞌporo oty ukutyry ukuꞌsan naꞌna.
Oꞌwa kapyn oty poko kariꞌna woturupory man.
Moro poko Tamusi wyino awopyꞌpo amyikanon naꞌna.”
Jesus wykaꞌpo ejuꞌtoꞌkoꞌme:
“Erome te mamyikaton?
Kynoꞌsan,
tywoꞌse terapa man moro aseke ajautykon ꞌwa paꞌporo awotaripaꞌtoꞌkon jururu,
moro oꞌwaine oꞌwin upuꞌpo ynotopo jururu.
Oꞌwin upuꞌpo kapyn te wa.
Moꞌko jumynano irombo ymaro man.
“Morokon sekarityi oꞌwaine,
yta saraꞌme aino epotoꞌme.
Ero nono tuꞌpo mataꞌkarykaton.
Aturuꞌsan te apyitoko.
Ero nono siꞌmondoi.”